תנועת הקיבוץ הדתי מצטרפת למייסדי הבנק החברתי אופק
מזכירות תנועת הקיבוץ הדתי החליטה להצטרף למייסדי הבנק החברתי "אופק". ההחלטה התקבלה בתום ישיבה שבה התארחו יו"ר הנהלת הבנק, רו"ח דורון שורר, לשעבר הממונה על שוק ההון, ביטוח וחיסכון במשרד האוצר, ואורי אופיר, חבר קיבוץ מצר וחבר ועד הנהלת הבנק.
אנשי בנק אופק סקרו בפני חברי המזכירות את ההערכוּת לפתיחת הבנק הקואופרטיבי, והציגו את עקרונותיו, וביניהם: יצירת ההון של הבנק ע"י חבריו, ייעוד רווחי הבנק לחבריו ולמטרות מוסכמות מראש ע"י כלל החברים, התמקדות בקידום רווחת לקוחות הבנק - משקי הבית ועסקים קטנים ובינוניים, מדיניות תגמול הוגנת לעובדי הבנק והגבלת שכר מנהליו הבכירים, שיתוף החברים והציבור בהחלטות המתקבלות בהנהלת הבנק ע"י שקיפות מוחלטת ועוד.
נחמיה רפל, מזכ"ל הקיבוץ הדתי, ציין שבנקים שיתופיים פועלים בהצלחה במקומות רבים בעולם כבר שנים רבות. אנחנו רואים זכות בנטילת חלק בהקמת המיזם, המשתלב היטב עם ערכי התנועה והרוח השיתופית של קיבוציה. מזכירות התנועה קוראת לקיבוצים ולחבריהם להצטרף אף הם לקבוצה המייסדת של הבנק.
ביום חמישי, כ"ט באייר, 29 במאי, יערך בירושלים כנס של צעירי הקיבוץ הדתי, שבו תוצג התפיסה החברתית והעסקית של הבנק בפני פעילי דור ההמשך. רזי בן יעקב, מנהל אגף הנוער והדור הצעיר בתנועה, אמר שמטרת הכנס היא להביא בפני הצעירים את ההזדמנות להיות שותפים פעילים בהגשמת רעיון חברתי העומד בבסיס הבנק ודרך פעולתו, ולרתום אותם כשגרירים לצירוף בני משפחה וחברים.
במסגרת הדיון על פערי השכר ושוק ההון ישמעו הצעירים הרצאה שתציג את דרך פעולת הכלכלה היום והיכן הכסף נמצא באמת.
עדכונים יופיעו בעמוד הקיבוץ הדתי: https://www.facebook.com/kdati